EU:n komission puheenjohtaja Jean-Claude Juncker julisti perjantaina, että englannin kieli menettää pikkuhiljaa merkitystään Euroopassa. Syynä on Britannian lähtö Euroopan unionista.

Italian Firenzessä järjestettyyn konferenssiin osallistunut Juncker ilmoitti heti puheensa alkajaisiksi pitävänsä puheensa ranskaksi, sillä englanti on menettämässä merkitystään Euroopassa ja Ranskassa järjestetään sunnuntaina presidentivaalit.

– Haluan, että ranskalaiset ymmärtävät, mitä sanon EU:n tärkeydestä, Juncker sanoi Politico-lehden mukaan (siirryt toiseen palveluun).

Junckerin ilmoitus kirvoitti yleisöstä aplodeja sekä naurua. Kyseessä oli vuosittainen EU:n tilaa käsittelevä konferenssi, jonka yleisössä oli EU:n virkamiehiä sekä paikallisia, italialaisia poliitikkoja ja opiskelijoita.

Luxemburgilainen Juncker hallitsee useita kieliä, mutta pitää tavallisesti kansainvälisissä kokouksissa puheensa englanniksi.

Juncker otti muuten puheessaan sovittelevan sävyn

Britannia ja osa EU:n johtohahmoista on käyttänyt viime päivinä kovia äänenpainoja tulevista brexit-neuvotteluista. Britannian pääministeri Theresa May syytti puolestaan, että EU yrittää vaikuttaa Britannian kesäkuun parlamenttivaaleihin.

Tällä viikolla uutisoitiin, että Juncker olisi lähtenyt illalliselta Mayn kanssa turhautuneena. Junckerin kerrotaan puuskahtaneen Saksan liittokanslerille Angela Merkelille Mayn olevan kuin "toisesta galaksista".

Nyt Juncker otti puheessaan sovittelemman sävyn. Hän kuvaili puheessaan Britannian tulevaa eroa Euroopan unionista tragediaksi, jonka syynä ovat osittain EU:n tekemät virheet. Hän lupaili, että brexit-neuvotteluita käydään reilussa hengessä.

Euroopan parlamentin puhemies Antonio Tajani sanoi puolestaan, ettei kukaan halua sekaantua Britannian vaaleihin tai heikentää Mayn asemaa.

– Olemme tyytyväisiä, että tämän prosessin alussa on vakaa hallitus, jolla on valtuudet ratkaista tämä ongelma, Tajani sanoi uutistoimisto Reutersin mukaan.

Lähteet: AFP, Reuters, Yle

*Lue lisää: *

Britannian May kävi EU:n kimppuun: "Jotkut Brysselissä eivät halua neuvotteluiden onnistuvan"

EU:n Barnier: Brexit-neuvottelut eivät pääty kivuttomasti

Eroaminen ei ole ilmaista: Miksi EU haluaa Britannialta 60 miljardin euron erorahan?

Britannia lähtee Euroopan unionista – näistä asioista kiistellään eroneuvotteluissa